ตัวอย่าง คำฟ้องคดีลิขสิทธิ์
ข้อ๑. 
จำเลยที่ ๑ เป็นนิติบุคคลประเภทบริษัทจำกัด มีจำเลยที่ ๒ ถึงที่ ๖ เป็นกรรมการ ปรากฏตามสำเนาภาพถ่ายหนังสือรับรองของสำนักงานทะเบียนหุ้นส่วนบริษัทกรุงเทพมหานคร กรมทะเบียนการค้า กระทรวงพาณิชย์ เอกสารท้ายฟ้องหมายเลข ๒             

โจทก์เป็นผู้ริเริ่มคิดค้นสร้างสรรค์และออกแบบตัวอักษรไทยเพื่อให้ใช้ได้กับเครื่องเรียงพิมพ์ด้วยแสง ซึ่งควบคุมด้วยระบบคอมพิวเตอร์เป็นคนแรกของประเทศไทยรวมจำนวน ๑๒ แบบตัว (๑ แบบตัวหมายถึงตัวพยัญชนะ สระ สรรณยุกต์ ตัวเลข และ เครื่องหมายต่างๆทั้งหมด ที่ใช้ในภาษาไทย จำนวน ๑ ชุด) ซึ่งงานที่โจทก์ได้สร้างสรรค์ขึ้นดังกล่าวเป็นศิลปกรรมประเภทงานจิตรกรรม งานภาพพิมพ์ และงานศิลปประยุกต์และโดยที่โจทก์เป็นผู้มีสัญชาติไทย ทั้งได้มีการโฆษณางานที่โจทก์ได้สร้างสรรค์ขึ้นดังกล่าวต่อสาธารณชนครั้งแรกในพระราชอาณาจักรแล้ว โจทก์จึงเป็นเจ้าของลิขสิทธิ์ในงานดังกล่าวและได้รับความคุ้มครองตามพระราชบัญญัติลิขสิทธิ์ พ.ศ. ๒๕๒๑             

ข้อ ๒.
เมื่อระหว่างวันที่...................................... จนถึงวันฟ้องนี้จำเลยทั้ง ๖ ได้สมคบร่วมกันกระทำการอันเป็นการละเมิดลิขสิทธิ์ของโจทก์ดังกล่าวในข้อ ๑. ดังต่อไปนี้            

๒.๑ จำเลยทั้ง ๖ ได้ร่วมกันนำเอาแบบตัวอักษรไทย ซึ่งโจทก์เป็นผู้สร้างสรรค์และเป็นเจ้าของลิขสิทธิ์ดังกล่าวไปทำซ้ำและดัดแปลงโดยการนำไปใช้ประกอบในอุปกรณ์อันใช้เป็นข้อมูลสำหรับป้อนให้แก่เครื่องเรียงพิมพ์ระบบคอมพิวเตอร์ ซึ่งเรียกเป็นภาษาอังกฤษว่า เดสค์ทอปพับลิชิ่งซิสเท็ม(DESKTOP PUBLISHING SYSTEM) ยี่ห้อ แอปเปิ้ล (APPLE)แบบรุ่น แมคอินทอช (MC INTOSH) ซึ่งจำเลยเป็นตัวแทนจำหน่ายในประเทศไทย ทั้งนี้ โดยจำเลยทั้ง ๖ ได้ร่วมกันกระทำการดังกล่าวเพื่อประโยชน์ในทางการค้า โดยทุจริตและโดยมิได้รับอนุญาตจากโจทก์แต่อย่างใด การกระทำของจำเลยทั้ง ๖ จึงเป็นการสมคบร่วมกันละเมิดสิทธิของโจทก์อันทำให้โจทก์ได้รับความเสียหาย            

๒.๒ จำเลยทั้ง ๖ โดยรู้อยู่แล้วว่า อุปกรณ์อันใช้เป็นข้อมูลสำหรับป้อนให้แก่เครื่องเรียงพิมพ์แม็คอินทอช ดังกล่าวเป็นงานอันได้ทำขึ้นโดยละเมิดลิขสิทธิ์ของโจทก์ได้สมคบร่วมกันขาย ให้เช่าซื้อ เสนอขาย เสนอให้เช่าซื้อ นำออกโฆษณา และแจกจ่ายในลักษณะที่ก่อให้เกิดความเสียหายแก่โจทก์ ซึ่งอุปกรณ์ดังกล่าวทั้งนี้โดยทุจริต เพื่อประโยชน์ในทางการค้าและโดยมิได้รับอนุญาตจากโจทก์แต่อย่างใด การกระทำของจำเลยทั้ง ๖ ดังกล่าวจึงเป็นการละเมิดลิขสิทธิ์ของโจทก์อันทำให้โจทก์ได้รับความเสียหายเช่นกัน             

ข้อ ๓. 
โดยที่โจทก์ได้สร้างสรรค์งานอันเป็นลิขสิทธิ์ดังกล่าวขึ้น โดยต้องใช้ความคิดริเริ่ม ความรู้ความสามารถและความอุตสาหะวิริยะอย่างสูง ต้องใช้เวลานานหลายปี ต้องตรากตรำทำงานดังกล่าวจนสุขภาพเสื่อมโทรมจนถึงกับต้องเข้ารับการรักษาพยาบาลในโรงพยาบาลหลายครั้ง และผลงานที่โจทก์ได้สร้างสรรค์ขึ้นดังกล่าวก็ได้รับการยอมรับนับถือในวงการเทคโนโลยีการพิมพ์ของประเทศไทยว่า  เป็นผลงานดีเด่นและเป็นคุณประโยชน์ต่อประเทศชาติ ดังจะเห็นได้จากการที่ ฯพณฯ นายกรัฐมนตรี......................................  ได้มอบประกาศนียบัตรเป็นการประกาศเกียรติคุณให้แก่โจทก์เมื่อวันที่ ......................................    ปรากฏตามสำเนาภาพถ่ายใบประกาศนียบัตรเอกสารท้ายฟ้องหมายเลข ๓  นอกจากนี้โจทก์ยังมีตำแหน่งหน้าที่อันถือได้ว่าเป็นการเสียสละและบำเพ็ญตนเพื่อสาธารณประโยชน์อื่นอีกมาก เช่นเป็นอาจารย์ผู้บรรยายพิเศษในมหาวิทยาลัยต่างๆ เป็นประธานกรรมการ ประธานอนุกรรมการและเป็นกรรมการในสถาบันต่างๆ อันได้จัดตั้งขึ้นเพื่อสาธารณประโยชน์ หลายสถาบัน ปรากฏตามประวัติผลงานและตำแหน่งหน้าที่ของโจทก์ เอกสารท้ายฟ้อง หมายเลข ๔             การกระทำของจำเลยทั้ง ๖ ดังกล่าวในข้อ ๒. ทำให้โจทก์ต้องได้รับความเสียหายดังต่อไปนี้ คือ             

๓.๑ ความเสียหายจากการขาดรายได้อันโจทก์พึงได้รับเป็นค่าตอบแทนจากการโอนขายลิขสิทธิ์ดังกล่าวให้แก่บุคคลอื่น กล่าวคือ เมื่อจำเลยทั้ง ๖ ได้ฉวยโอกาสร่วมกันทำละเมิดต่อโจทก์ดังกล่าวในข้อ ๒. ย่อมทำให้งานอันเป็นลิขสิทธิ์ของโจทก์ต้องด้อยคุณค่าไม่สามารถจะโอนขายให้แก่บุคคลอื่นได้             

๓.๒ ความเสียหายจากการขาดรายได้อันโจทก์พึงได้รับเป็นค่าตอบแทนจากการอนุญาตให้บุคคลอื่นใช้งานอันเป็นลิขสิทธิ์ของโจทก์ ทั้งนี้โดยเหตุผลนัยเดียวกันกับที่ได้ระบุไว้ในข้อ ๓.๑  ซึ่งการที่จำเลยกระทำละเมิดต่อโจทก์ โดยการฉวยโอกาสนำเอาผลงานที่โจทก์สร้างสรรค์ขึ้นและเป็นลิขสิทธิ์ของโจทก์ไปหาประโยชน์ในทางการค้าดังกล่าแล้วนั้นทำให้จำเลยได้รับผลประโยชน์คิดเป็นเงินจำนวนไม่ต่ำกว่า .........  บาท และในขณะเดียวกันก็ทำให้โจทก์ต้องได้รับความเสียหายอย่างยิ่ง โจทก์จึงขอคิดค่าเสียหาย จากจำเลยทั้ง ๖ ตามข้อ ๓.๑ และ ๓.๒ เป็นจำนวนเงินเพียง ....บาท(........... บาทถ้วน) และนอกจากนี้โจทก์ขอคิดค่าเสียหาย ในอนาคตในอัตราเดือนละ ..................  บาท นับแต่วันฟ้องคดีนี้เป็นต้นไปจนกว่าจำเลยจะยุติการกระทำอันเป็นการละเมิดต่อลิขสิทธิ์ของโจทก์           

 ข้อ ๔.
 ก่อนฟ้องคดีนี้โจทก์ได้มอบให้ทนายโจทก์มีหนังสือบอกกล่าว ให้จำเลยชดใช้ค่าเสียหายให้แก่โจทก์ พร้อมทั้งบอกกล่าวของทนายโจทก์แล้ว ปรากฏตามใบตอบรับของกรมไปรษณีย์โทรเลขเอกสารท้ายฟ้งหมายเลข ๖ แต่จำเลยก็เพิกเฉยเสียจนบัดนี้ โจทก์ไม่มีทางตกลงกับจำเลยด้วยดีได้ จึงจำต้องนำคดีมาฟ้องเพื่อขอบารมีศาลบังคับจำเลยต่อไป            

        แต่เนื่องจากจำเลยได้นำเงินตามฟ้องมาชำระให้แก่โจทก์โดยครบถ้วนแล้วโจทก์จึงไม่ประสงค์ที่จะดำเนินคดีนี้กับจำเลยต่อไป จึงขอถอนฟ้องคดีนี้  ขอศาลได้โปรดอนุญาต
กฎหมายทรัพย์สินทางปัญญา (ลิขสิทธิ์ สิทธิบัตร เครื่องหมายการค้า),ประมวลกฎหมายวิธีพิจารณาความแพ่งฯ(วิแพ่ง)